**AZ ALSÓ TAGOZATOS MUNKAKÖZÖSSÉG MUNKATERVE**

**2022/2023. tanév**

**Mátészalka, 2022. szeptember 1.**

**I. A SZAKMAI MUNKAKÖZÖSSÉGEK**  
  
**1. A munkaközösségek törvényi működtetése**

A szakmai munkaközösségek létrehozását, működését a Közoktatási törvény (Ktv). 58 §-ának 1. és 2. bekezdései az alábbiak szerint szabályozzák:

58. § (1). : „*A nevelési - oktatási intézmények pedagógusai szakmai munkaközösségeket hoznak létre. A munkaközösség szakmai és módszertani kérdésekben segítséget ad a nevelési – oktatási intézményekben folyó nevelői és oktatói munka tervezéséhez, szervezéséhez, ellenőrzéséhez. A pedagógusok kezdeményezésére intézmények közötti munkaközösség is létrehozható.”*

58. § (2): „*Az óvodában, iskolában, kollégiumban az azonos feladatok ellátására, ill. tantárgyanként, műveltségi területenként egy szakmai munkaközösség hozható létre. Külön szakmai munkaközösség működhet a tagintézményben és a tagozaton.”*

A Közoktatási törvény szerint tehát kötelező működtetni az intézményi munkaközösségeket.

# 2. A munkaközösség szerveződése

igazgató – lelki igazgató

igazgatóhelyettesek

munkaközösség-vezetők

### 3. A munkaközösség tagjainak feladatai

* Több, mint 10 éve magyar-angol kéttannyelvű képzést indítottunk iskolánkban felmenő rendszerben. A munkaközösség tagjai törekedjenek, hogy kialakuljon a tanulókban a spontán beszédbátorság, a gátlás nélküli beszéd. Ismertessék meg a tanulókkal az angolszász hagyományokat.
* A fenntartóváltásnak köszönhetően iskolánk bekerült a görögkatolikus oktatási intézmények sorába, ezért pedagógiai munkánkban a keresztényi szellemiség még inkább hangsúlyossá válik. Pedagógusaink törekedjenek személyes példamutatással élen járni.
* 2020 szeptemberétől a Sakkpalota módszer integrált formában, tantárgyakhoz kapcsolódva valósul meg. A munkaközösség tagjai igyekezzenek e módszer elsajátítására, népszerűsítésére.
* Törekedjenek a színvonalas oktató – nevelő munkára: ismerjék meg az újításokat. 2021-ben Lego Matek-Robotika képzésen vett részt munkaközösségünk 4 tagja az egyházmegye szervezésében, aki már az eszközöket is biztosította az új ismeretek alkalmazására.
* Önképzéssel fejlesszék meglévő ismereteiket.
* Használják bátran a digitális technika által nyújtott lehetőségeket.
* Osszák meg a digitális oktatás során szerzett jógyakorlatokat
* Fordítsanak fokozott figyelmet a tehetséggondozásra, a felzárkóztatásra.
* Vállalkozzanak bemutatóórák (foglakozások) megtartására.
* Kellő szakirodalom segítségével tartsanak előadásokat egy-egy adott aktuális témáról a munkaközösségi foglalkozásokon.
* Vegyenek részt egy-egy óvodai, ill. iskolai ünnepség szervezésében, lebonyolításában.
* Állítsanak össze belső tudásszint-méréseket, elemezzék azokat, tárják fel a hiányosságokat, tervezzék meg a további fejlesztő munkát.
* Tervezzék meg a tanulók egyéni képességfejlesztését, alkalmazzák a differenciált munkáltatást.
* Lehetőség szerint vegyenek részt egymás óráin, foglalkozásain tapasztalatcsere céljából.
* A szakmai továbbképzéseken hallottakat adják át egymásnak.
* Nyújtsanak segítséget a szakmai pályázatok megírásához, vállalkozzanak egyénileg is pályázatok elkészítésére.
* Tegyenek javaslatokat a munkaközösség kiemelt feladataira az éves munkaterv alapján.
* Működjenek együtt a többi munkaközösséggel, kísérjék figyelemmel azok munkáját.

### 4. A munkaközösség-vezető feladatai

* A két tannyelvű program és a keresztényi szemlélet kialakításának sikeressége érdekében vegye fel a kapcsolatot hasonló programmal működő iskolákkal. Szorgalmazza, szervezze meg a kölcsönös óralátogatásokat, hospitálásokat az intézmények között, betartva a mindenkori járványügyi előírásokat.
* Vegyen részt a tanév elején az iskolai munkaterv elkészítésében, tegyen javaslatot a tanév fő feladataira.
* Év elején hívja össze a munkaközösség tagjait, vitassa meg az előző évi eredményeket (pl. tudásszint - mérések) tegyen javaslatot a további fejlesztési feladatokra, a kiemelt területekre.
* Állítsa össze a munkaközösség tagjaival közösen az éves munkatervet, amelyet mind a tagok, mind az iskolavezetés elfogad, és annak alapján működjön a munkaközösség.
* Látogasson tanórákat, foglakozásokat, mondjon segítő és érdemi véleményt a látottakról.
* Segítse a bemutató foglakozások tervezését.
* Készítsen félévenként beszámolót, amely helyzetképet ad a munkaközösségről, a tanulókról, a tanulói tudásszintről.
* Igény esetén tartsa meg a beszámolót a munkaközösség munkájáról a nevelőtestületi értekezleten.
* Szervezze meg az iskolai tanulmányi versenyeket.
* Szorgalmazza a belső továbbképzéseket.
* A külső továbbképzéseken hallottakat adja tovább a munkaközösség tagjainak.
* Kísérje figyelemmel a szakirodalmat, az új módszereket, estenként számoljon be ezekről a munkaközösség foglakozásain.
* Szervezzen látogatásokat társintézményekbe tapasztalatszerzés céljából.
* Segítse a pályakezdő nevelők, gyakornokok, főiskolai hallgatók munkáját.
* Készítse el a gyakornok hospitálási és konzultációs éves tervét.
* Vegyen részt az iskolavezetői értekezleteken, tanácsaival, ötleteivel segítse a vezetői munkát.
* Kiemelten kísérje figyelemmel a differenciált munkáltatást, a tehetséggondozást, a felzárkóztatást.

### II. HELYZETELEMZÉS

1. **Személyi feltételek**

2020. szeptember 1-től iskolánk bővült a pátyodi Dr. Antall József Általános Iskola és Óvoda intézményével, így nevünk is megváltozott. A korábbi névbe bekerült az óvoda megnevezés is.

A Móricz Zsigmond Görögkatolikus Óvoda és Kéttannyelvű Általános Iskolában egy munkaközösség működik az alsó tagozaton. Munkaközösségünk tagjainak száma: 14 fő. (1fő újabb anyai örömök elé néz).

Az oktatás az 1-4. évfolyamon napközi otthonos keretben folyik. Minden évfolyamon két osztály van. Az első, második és harmadik évfolyamon csak két tanítási nyelvű osztályok működnek. Negyedik évfolyamon vegyes osztályok vannak, ez azt jelenti, hogy az osztályon belül megtalálható a kéttannyelvű és az angol emeltszintű tagozat is.

A tanulók számára biztosítjuk az aktív és tartalmas kikapcsolódást, feltöltődést, a hátrányok lefaragását, a folyamatos fejlődést, az angol nyelvvel való játékos ismerkedést, kéttannyelvű osztályainkban heti 9-10 tanítási órában.

1. **Tárgyi feltételek**

A tanítás előtti napokban megtörténik a tantermek elosztása, ízléses dekorálása, szemléltető eszközök elkészítése, rendszerezése.

Az Apáczai Kiadó könyveiből tanítunk. A hatékony oktató munkát a különböző audiovizuális eszközök (számítógép, okos tv, CD-lejátszó) és szakkönyvek, folyóiratok alkalmazása teszi eredményesebbé. Az Apáczai Kiadó interaktív tananyagaival járult hozzá a szemléltető eszközök bővítéséhez, a tanítás – tanulás könnyítéséhez, érdekesebbé tételéhez. Az új program bevezetésével kéttannyelvű osztályaink H.Q.Mitchell által írt Smart junior ill. Full Blast című színes angol tankönyvcsaláddal ismerkedhetnek meg, amelyek hatékonyságuk mellett esztétikusak is. Intézményünk szinte valamennyi termében okos tv-k segítik az oktató-nevelő munkát.

1. **Az előző évre szóló munkaterv megvalósulása**

A végrehajtott feladatokat kiértékeljük: összegezzük eredményeinket, feltárjuk a problémákat, melyek kiküszöbölésére megoldásokat keresünk. Továbbra is általános problémaként merült fel a tanulók otthoni kommunikáció és olvasás hiánya, ami kihat szókincsük fejlődésére, szövegértésükre, mondanivalójuk megfogalmazására. Probléma a számolási készség, logikus gondolkodás, problémamegoldó képesség alacsony szintje. Ezeket a hiányosságokat differenciált órákkal, felzárkóztató foglalkozásokkal, illetve a Sakkpalota és Lego Matek módszer megismerésével szerzett ismeretek alkalmazásával igyekszünk csökkenteni. A digitális oktatással kapcsolatos észrevételek is megbeszélésre kerültek. A jól bevált módszereket népszerűsítettük egymás közt „jó gyakorlatként”.

**4. Tanulásszervezés**

A bevezető és a kezdő szakaszban a ***tanítás-tanulás szervezése játékos formában*** a ***tanulói közreműködésre építve, az érdeklődés felkeltésére***, a ***problémák felvetésére***, ***a megoldáskeresésre***, a ***tanulói képességek fejlesztését szolgáló ismeretek elsajátításá***ra irányul. A képzési feladatokat a tanulók életkorához, fejlettségéhez igazítva tervezzük.

Alsó tagozatban *az* ***esélyegyenlőtlenség csökkentésére, a felzárkóztatásra és a tehetségfejlesztésre***irányulóan az egyéni munka mellett a páros munka és a differenciált csoportmunka uralja az ismeretelsajátítási és képességfejlesztési folyamatot, járványmentes időben. Ez persze nem zárja ki a frontális osztálymunkában való foglalkoztatást sem. Első és második évfolyamon a tanítási órák 30 percesek, a fennmaradó 15 percben a tanulók didaktikai játékokban vesznek részt, ami egyáltalán nem megterhelő számukra.

A tanításnak elsősorban nem a lexikális tudás megszerzésére kell irányulnia, hanem azoknak a ***képességeknek és készségeknek a fejlesztésé***re, amelyek lehetővé teszik az ismeretek segítséggel vagy önállóan történő elsajátítását és alkalmazását. Ehhez azonban elengedhetetlen a tanulók aktív részvétele az oktatás folyamatában.

Az *új szemléletű tanítás* még több aktivitást vár el magától a pedagógustól is.

A pedagógusok szelektálni, tájékozódni tanítsák meg tanítványaikat az őket körülvevő információ-rengetegben.

Az iskolai tanítás minden szintjén segítenünk kell a gyerekeket az önálló tanulás megszervezésében. Az iskolai szint segítheti abban, hogy elsajátíthasson olyan tanulási technikákat, stratégiákat, amelyek egész élete során befolyásolhatják a tanuláshoz való viszonyát, ill. magát a tanulást. Az egész életen át tartó tanulási mottó szinte már áthatja az egész társadalmat.

Gyerekeink is tisztában vannak azzal, hogy a tanulásra – bármilyen szinten is – mindig szükségük van. Ezért már kisiskolás korban elkezdődik ennek megismertetése, megismerése és tudatos alkalmazása. Tudni kell megújulni. Képesnek kell lenni az új dolgok befogadására.

Ahhoz azonban, hogy a kisgyerek megismerje a legfontosabb tanulási technikákat, szükség van a tanítási-tanulási motivációra is. A tanítás-tanulás folyamatának a hatékonysága nemcsak a tanulási technikákon, hanem a tanítási eljárásokon, módszereken is múlik.

Az iskolai évek előrehaladtával a gyerekek zömének jelentősen csökken a tanulási kedve. Az első évfolyamon még lelkesen író, olvasó, számoló tanulók néhány év után elvesztik lelkesedésüket. Egyre gyakrabban szembesülünk azzal a ténnyel, hogy a tanulók egy része szinte védekezik a tudás ellen. Ezek a gyerekek valójában annyit tanulnak, amennyi az iskolában „rájuk ragad”. Motivációjuk csökkenésének nyilvánvaló következménye tanulási hatékonyságuk és eredményességük csökkenése.

Nem köti le őket a tanítói magyarázat, nem szeretnek passzív szereplői lenni a tanulási folyamatnak, közös vonásuk az aktivitás utáni vágy. A tanulók akkor képesek valamit elsajátítani, ha a már meglévő tudásukhoz és tapasztalataikhoz tudják kapcsolni az új információt. Ezért szükséges, hogy a gyerekek minél több komplex, életszerű feladatot oldjanak meg főleg 3. és 4. osztályos koruktól. Nagyobb teret kell biztosítani a csoport-és párban végzett munkának, hogy a tanulási folyamat életközeli, társas cselekvéssé váljon. Az elmúlt időszakban a járványügyi helyzet miatt nem lehetett megvalósítani ezen tanulási formákat.

***A különböző munkaformák*** segítségével hatékonyan fejleszthető a különböző kultúrához tartozó gyerekek közötti kapcsolat, könnyebb a másság elfogadása.

Az alsó tagozatosok körében az idén is népszerűek a különböző szakkörök. Szeptember elejétől működnek kézilabda, néptánc, énekkar, rajz, informatika témában.

**III. KIEMELT FELADATAINK A 2022/23–AS TANÉVBEN**

Az intézmény pedagógiai programját meghatározó jogszabályok, egyházi törvények folyamatos nyomon követése.

Ha a tanuló éves hiányzása eléri vagy meghaladja a 250 órát, a nevelőtestület dönt arról, hogy osztályozó vizsgát tehet-e vagy sem.

Az **évfolyamismétlés** és a **szöveges értékelés** alkalmazásának feltételei nem változtak a múlt tanévhez képest. A tanuló az első évfolyamon továbbra is csak abban az esetben ismételhet, ha a tanulmányi követelményeket az iskolából való igazolt és igazolatlan mulasztás miatt nem tudta teljesíteni, illetve a szülő kéri. A módosított törvény rögzíti, hogy első évfolyamon félévkor és év végén, a második évfolyamon félévkor szöveges minősítéssel kell kifejezni, hogy a diák kiválóan, jól vagy megfelelően teljesített, illetve felzárkóztatásra szorul. A módosított törvény alapján azonban az intézmények pedagógiai programjukban saját maguk határozhatnak arról, hogy a második év végétől a negyedik év félév végéig a szöveges értékelést vagy a hagyományos osztályzásos módszert használják-e, esetleg a kettőt együtt. Ugyanakkor iskolaváltásnál, vagy ha más esetben erre szükség van, az intézmény a szülő kérésére köteles a tanuló félévi és az év végi minősítését osztályzattal is kifejezni. Az iskola által alkalmazott jelölés, értékelés érdemjegyre, osztályzatra való átváltásának szabályait továbbra is a helyi tantervben kell meghatározni. A kéttannyelvű képzésben érintett tanulók év végén, angol nyelven is megkapják értékelésüket.

**2. Tehetségfejlesztés**

Iskolánk fontosnak tartja a gyerekekben rejlő talentum felfedezését, felszínre hozását. A tehetségfejlesztés korántsem azonos az elitképzéssel, hanem annak elősegítése, hogy azok a tanulók, akik potenciálisan nagyobb teljesítményre képesek, ezt pedagógiai segítséggel meg is tudják valósítani.

Sokféle feladat megoldását kívánja ez a munka. Nem egyszerűen a kiemelkedő képességek feltérképezését és fejlesztését, hanem a személyiség egészének a fejlesztését. Az eddiginél jóval nagyobb szerepet kell kapnia az oly gyakran emlegetett differenciált bánásmódnak. Ennek az elvnek a fejlesztő munka minden területén érvényesülnie kell. A tehetségek felismerésére nincs biztos recept. Különösen a kisgyermekkorban egy jó teljesítés lehet a korai érés jele, de később ez a gyors fejlődés lassulhat. Sokszor a hátrányos környezet vagy egyéb pszichológiai adottságok miatt a tehetségígéretes, jó képességű gyerek hosszú ideig alulteljesítővé válik. A tehetségfejlesztés alsó tagozaton leginkább órai differenciálással (mivel a kéttannyelvű képzés nagy óraszámban zajlik) valamint szakkör formájában valósul meg.

**Ezért legfontosabb feladataink:**

* Ismerjük fel a tehetséget az összes társadalmi rétegben.
* Segítsünk a tehetségeseknek abban, hogy felismerjék és fejlesszék képességeiket.
* Elégítsük ki a tehetséges gyerekek megismerési, alkotási, biztonsági szükségleteit.
* Ösztönözzük tanítványaink intellektusát és kreativitását.

**A tehetséges gyerekek fejlesztése érdekében előtérbe kell helyezni**:

* az érdeklődésikörüknek megfelelő plusz feladatokat
* az igényes szakköri munkát
* projekt feladatokat, téma hetekben való részvételt
* a tanulmányi versenyekre való színvonalas felkészítést, legyen az a verseny jelenléti vagy levelezős
* könyvtár- és internethasználatot

**3. Fejlesztő pedagógia**

A tanulási, magatartási, beilleszkedési problémákkal küzdő gyermekek és az SNI gyermekek ellátási kötelezettségével kapcsolatban a 2007-ben módosított Közoktatási Törvény szerint kell eljárni.

Az arra rászoruló gyermekeknek megfelelő szakemberek közreműködésével kell korrepetálást, felzárkóztató foglalkozást, fejlesztő foglalkozást, gyógypedagógiai, logopédiai vagy pszichológiai ellátást biztosítani. 2020. szeptember 1. óta az iskolánkban zajló pszichológiai munkát Kovácsné Dibáczi Zsuzsa iskolapszichológus végezte nagy szakértelemmel. Az Oktatási Iroda vezetőjeként sajnos már nem láthatja el korábbi feladatát. Az egyházmegye igyekszik másik pszichológust, illetve logopédust biztosítani intézményünkben.

Ha a gyermek szakvéleményében egyéni bánásmód, egyéni fejlesztés szükségessége szerepel, osztályzás/értékelés alól bizonyos tantárgyak esetében felmentett- egyéni fejlesztési terveket alkalmazunk. A tantárgyi fejlesztés keretében a tananyag tanulását segítő fejlesztési adatokat, célokat, tevékenységeket jelölünk ki. (Nem korrepetálás!) Az egyéni fejlesztési terv anyaga, a motiváltság és természetesen a tanító személyisége együttesen határozza meg a „felzárkózás” sikerét, határait. ***A fejlődés elősegíthető, de nem siettethető.***

Minden diák „más-más képet” kínál felénk megismerésre, s épp ezért minden tanulóval „másképp” kell foglalkoznunk.

A DIFER (Diagnosztikus Fejlődésvizsgáló Rendszer), amelyet az első osztályosok körében minden tanévben elvégzünk az óvónő jelzése, illetve saját megfigyelésen alapuló problémás gyereknél. Ez a vizsgálat alkalmas a kisgyermek szociális képességeinek, írásmozgásának, relációs szókincsének, hallás differenciáló képességének megfigyelésére, valamint aktuális számfogalmáról is képet kaphatunk. Az összefüggések, következtetések megfogalmazásának módja is kiderül.

A fejlesztést szolgálják a differenciált foglalkozások a tanítási órákon. Az arra rászoruló tanulók egyéni haladással, sajátos értékeléssel teljesíthetik a rájuk vonatkozó követelményrendszert. Ha szükséges, igénybe vesszük a Pedagógiai Szakszolgálat segítségét a tanulók képességvizsgálatához.

**IV. FOLYAMATOS FELADATAINK**

* A törvényi változások megismerése, a változtatások elvégzése.
* A tanulási folyamat több tanítási éven át történő figyelemmel kísérése. Képességek fejlesztése folyamatosan és fokozatosan. Egységes eljárások kialakítása a nevelő-oktató munkánk során.
* Tanulási stratégiák megválasztása az életkori jellemzők figyelembevételével.
* Kreativitás fejlesztése.
* Differenciált fejlesztés, felzárkóztatás. Személyre szóló fejlesztésre törekvés. A hátrányos tanulók fokozott figyelemmel kísérése, segítése a képesség-kibontakoztató tevékenység keretében.
* A tanulók egészséges terhelése, tehetségfejlesztés.
* Integrációs oktatási program folyamatos megismerése.
* Szakmai igényesség: új módszerek, technikák alkalmazása, önképzés, a metodikai tudás bővítése, oktatásszervezési bátorság, az értékelési kultúra bővítése.
* Az elemi műveltségbeli alapok feltételrendszerének megteremtése, felelősségtudat, kitartás képességének fejlesztése.
* Mintaadás az ismeretszerzéshez: a tanulási szokások, önálló tanulás, önművelés megalapozása.
* Humánus magatartási minták, szokások megerősítése, a tudatos nyelvhasználat képességének elindítása.
* Tiszta, szép környezet kialakítása.
* Pozitív viszonyulás saját egészségéhez, társadalmi és természeti környezetéhez.
* A keresztény szokások, értékek tudatosítása.
* Az oktatás éves terveink kiegészítése olyan foglalkozási formákkal, amelyek a tanulók komfortérzését fokozzák.
* A tanmeneteket alkalmassá kell tenni a tantervi követelmények teljesítésére.
* Ezért elkészítésükkor figyelembe kell venni:
  + a megváltozott tankönyveket, munkafüzeteket, óraszámokat,
  + az osztályok sajátosságait,
  + a választható módszerajánlásokat,
  + figyelemfejlesztő és alkalmazóképes tudást biztosító ismeretanyag beépítését,
  + a minimum követelmény elkülönítését az optimumtól.
* Kiemelt nevelési feladatok:
  + Énkép, önismeret
  + Hon- és népismeret
  + Környezettudatosságra nevelés
  + Aktív állampolgárságra, demokráciára nevelés
  + A tanulás tanítása
  + Testi és lelki egészség
* Az időszakos felmérések eredményeinek elemzése, hogy meg tudjuk állapítani konkrétan az osztályok tantárgyi problémáit.
* Munkaközösségi megbeszélések az alkalmaknak megfelelően, esetmegbeszélések.
* Segítsük egymás munkáját tapasztalataink átadásával! Adjunk szakmai, módszertani segítséget pályakezdő kollégáinknak!
* Erősítsük meg a reflexív pedagógiai magatartást!
* A tanulók szöveges értékelése.
* Továbbra is fontos feladatunk, hogy ösztönözzük a szülőket, különös tekintettel az első osztályos gyerekek szüleit, a pedagógiai program megismerésére, az intézménnyel közös együttműködésre.
* Alkalmazzuk bátran a kooperatív tanulási módszert az órákon, foglalkozásokon.
* Továbbra is nagy gondot kell fordítanunk a matematikai alapműveletek és a szöveges feladatok megoldásának biztos tudásának megteremtésére, tanulóink olvasási készségének, szövegértésének fejlesztésére, olvasóvá nevelésükre. Gyakorló órákon dolgozzuk fel a mindennapi élet gyakorlatát igénybe vevő szövegeket. Szövegértési gyakorlatokat nem csak magyar órákon kell végezni.
* A DIFER mérések lebonyolítása, a rászoruló tanulók folyamatos fejlesztése.
* Szakkörök szervezése: néptánc, rajz, énekkar, informatika.
* Versenyek szervezése: levelezős verseny (Curie matematika, Bendegúz)
* A szülői házzal való kapcsolattartás (szülői értekezlet, fogadóóra, családi nap, adventi és húsvéti készülődés).
* Hagyományőrzés: kapcsolat a tagiskolával, az óvodákkal, iskolákkal, a Kistérségi Pedagógiai Szakszolgálattal, a külföldi testvériskolákkal és a helyi munkaközösségekkel stb.
* COVID-19 vírus megjelenése óta feladatunk a digitális oktatási forma zökkenőmentessé tétele. Egymás segítése a témával kapcsolatban.

# V. NEVELÉSI FELADATAINK

A mai iskola feladata a ***pozitív értékeket felfedező személyiségfejlesztés***. A helyes magatartási, viselkedési szokások kialakítása egyházi iskolává válásunkkal még hangsúlyosabb szerepet kapott. Nem elégedhetünk meg annyival, hogy azokat csak ismerje a gyerek. Nagyobb figyelmet kell fordítani a nevelés területének, követelményeinek megalapozására. Szinte naponta tapasztaljuk, hogy egyre több családban bekövetkezett a nevelésben egy szemléletváltás: a gyermek érdekeit figyelembe vevő nevelés a gyakorlatban a gyermekre mindent ráhagyó neveléssé vált. Rontja a helyzetet az is, hogy a mai gyermekek jelentős részének már a szülei is így nevelkedtek. Mindez gyökeresen megváltoztatta azt a környezetet, amelyben a nevelés-oktatás folyik. A változás szükségszerűségét minden pedagógus érzi. Továbbra is fontos feladat a tanulók ***egészséges életmódra nevelése, környezetük védelme, rendjének, tisztaságának, a társadalmi tulajdonnak a megóvása.***

Folyamatosan elemezni kell a mindennapok során tapasztalt nevelési szituációkat.

Az ismeretek átadása során a bennük rejlő nevelési lehetőségeket ki kell használni.

Kiemelten kell foglalkoznunk a tanulók ***esztétikai nevelés***ével. Magyar nyelv és irodalom órán fontos az olvasás gyakoroltatása, megszerettetése, a tanulók helyesírási készségének javítása, az olvasható, tetszetős külalak megkövetelése. A készségtárgyak feladatainak megvalósítása során ez tovább szilárdítható.

A közoktatási törvény módosítását figyelembe véve, fontos feladatunk a tanulók ***életre való felkészítés***e. Ezt segíti a hit-és erkölcstan/ erkölcstan tantárgyak bevezetése. Fenntartóváltásunk következménye lett az erkölcstan tantárgy megszűnése alsó tagozaton, a történelmi egyházi felekezetek által biztosított hit-és erkölcstan órák megszilárdulása.

Kiemelt közösségi feladat a ***csapatszellem*** és a „mi” élmény ***kialakítása***, az egyéni ráfigyelés érvényesülése.

A tanulók személyiségének pozitív fejlesztése érdekében ki kell használni az intézmények adta lehetőségeket.

(Szentpétery Zsigmond Kulturális Központ és Színház, Képes Géza Városi Könyvtár, Szatmári Alapfokú  Művészeti Iskola, Szatmári Múzeum).

***Egészségnevelés***

A mindennapos, *rendszeres mozgás biztosítása*, az *egészségesebb táplálkozás szorgalmazása* mellett odafigyelünk tanulóink egészségi állapotára is; a légúti betegségek megelőzésére, azok gyorsabb kikezelésére hoztuk létre a ***sószobát***.

Az egészséges tanulók teherbíró képességének növelésére, tüdőtisztító kúrára; a leghatásosabb gyógymód az asztmásoknak, allergiásoknak, szénanátha, légcsőhurut, hörghurut, arcüreggyulladás, fülgyulladás, hangszálgyulladás, légúti gyulladások, ekcéma esetén.

Nem csupán a különböző egészségügyi problémákkal rendelkező gyerekek vehetik tehát igénybe, hanem bármely tanulónk számára biztosítjuk ezt a lehetőséget.

A só kedvező élettani hatását egészségmegőrzésre használva biztosíthatjuk tanulóifjúságunk jó egészségi állapotának folyamatos fenntartását. Így az allergiás időszakokban, az őszi-téli különböző légúti fertőzések idején tüneti kezelésre, immunerősítésre is valamennyi tanulónk rendelkezésére áll. Ezáltal megrövidülhet gyermekek otthoni gyógykezelésének ideje, s hamarabb visszatérhetnek a mindennapos iskolai életbe.

**VI. AZ ISKOLA NYITOTTSÁGA, KAPCSOLATAINK**

***A, családokkal***

A szülőkkel tervszerűen és tudatosan tartjuk a kapcsolatot. A szülői értekezletre való meghíváskor közöljük az értekezlet napirendjét.

Szülői értekezletet tartunk szeptemberben, februárban és május elején, fogadóórát októberben, decemberben és március végén. Szükség esetén családlátogatásra is sort kerítünk.

Az iskolai munkáról, eredményeinkről, egy-egy kiemelkedő rangos eseményről tájékoztatjuk a szülőket, a város lakosságát a médiák segítségével is. Ezzel is hozzájárulva intézményünk népszerűsítéséhez, a beiskolázás támogatásához.

A szülők többsége rendszeresen látogatja a fogadóórákat és szülői értekezleteket. Az 1-2. osztályokban nagyon sok szülővel szinte napi kapcsolatban vagyunk. Sajnos sokszor azokkal a szülőkkel nem találkozunk, akik segítségére igazán szükség lenne.  
***B, más intézményekkel***

Intézményi profilunknak megfelelően igyekszünk kapcsolatot tartani a környékbeli hasonló profilú iskolákkal (Szent Miklós Görögkatolikus Óvoda, Általános Iskola és Gimnázium, Nyíregyháza, Dudás Miklós Magyar - Angol Két Tanítási Nyelvű Általános és Alapfokú Művészeti Iskola, Máriapócs,), illetve a Nyíregyházi Egyházmegye társintézményeivel is.

A ***Kistérségi Pedagógiai Szakszolgálattal*** folyamatos a kapcsolattartásunk.

A veszélyeztetett tanulóinkat a ***Gyermekjóléti Szakszolgálat*** is figyelemmel kíséri.

A ***helyi óvodákkal*** való jó viszonyunk érdekében:

# Tájékoztatjuk az óvónőket és a szülőket iskolánk szakmai programjáról, közös rendezvényeket, nyílt napokat tartunk az óvodások és a szülők részére. Együtt ünnepeljük a Csibeavatót, kántálunk karácsony előtt, Gergely-járás keretében invitáljuk a nagycsoportosokat az iskolába. Több alkalommal nyílt napot, kézműves foglalkozásokat szervezünk a leendő elsősök és szüleik részére. Részt veszünk az óvodai bemutató foglalkozásokon, rendezvényeken.

Igyekszünk kapcsolatot tartani a ***helyi és a környező általános iskolákkal***. A város és a környék általános iskoláit rendezvények, versenyek alkalmából látogatjuk.

Tanulóinkat megfelelő nevelői felkészítés biztosításával indítjuk a területi, megyei és országos versenyekre.

A ***felsőfokú intézmények***ből érkező főiskolai hallgatók megszerezhetik iskolánkban a pedagógiai gyakorlatukat.

A ***Sz.-Sz-B. Megyei 2. sz. Tanulási Képességet Vizsgáló Szakértői és Rehabilitációs Bizottság*** ad szakvéleményt a tanulási korlátokkal küzdő gyerekekről.

**A *Móra Ferenc Általános Iskola és Készségfejlesztő Speciális Előkészítő Szakiskola*** veszi át tőlünk, ha szükséges, a speciális fejlesztésre szoruló tanulót.

A ***Szentpétery Zsigmond Kulturális Központ*** szervezésében rendszeres látogatói vagyunk a mesebérletes előadásoknak és egyéb rendezvényeknek.

A ***Szatmár Alapfokú Művészeti Iskola*** tanárai iskolánkban oktatják a néptánc alapjait. Több tanulónk vesz részt az intézményükben egyéb művészeti képzésben is.

Lehetőségeink szerint nagy érdeklődéssel látogatjuk a ***Szatmári Múzeum*** kiállításait, rendezvényeit.

Az ***egyházak*** hittan óráitbeépítettük tanulóink órarendjébe.  
Jó együttműködés alakult ki a városunkban működő **INNER WHEEL** civilszervezettel. Előszeretettel veszünk részt az általuk meghirdetett rajz és Tehetséges Ifjúságért pályázataikon.

***C, külföldi iskolával***

Iskolánk 2 romániai általános iskolával alakított ki testvériskolai kapcsolatot, ami 2016 júniusában bővült egy lengyel kapcsolattal.

1.Vasile Lucaciu Általános Iskola, Nagykároly

2.Mircea Eliade Általános Iskola, Szatmárnémeti

3.Zespól Szkól, Widelce

Igyekszünk mindhárom iskolával rendszeres levelezéssel személyes találkozásokkal tartani a kapcsolatot.

Törekszünk egymás iskolájának, kultúrájának és hagyományainak jobb megismerésére, baráti kapcsolatok kiépítésére és mindezek ápolására.

### VII. TOVÁBBKÉPZÉSEK

Leginkább az ingyenes lehetőségeket, valamint a munkák megkönnyítését szolgáló népszerű, innovatív képzéseket vesszük igénybe. Kevés számban azonban előfordult, hogy a pedagógusok önerőből finanszírozták képzéseiket. Igyekszünk leterheltségünk miatt az on-line képzéseken részt venni.

**2022/2023-as tanév éves programterve**

**Szeptember**

-Tanévnyitó megszervezése, műsor Felelős: 1. osztályos nevelők

**- Levelezős versenyek** megszervezése:

Curie Felelős: Bajkán Barbara

Bendegúz Felelős: Vargáné Kajor Zsuzsanna, Törökné Szántó Evelin

-**Nem levelezős versenyek:**

Kulcs a tudáshoz megyei szövegértési verseny Felelős: szaktanárok

Korányi Frigyes Görögkatolikus Általános Iskola, Gimnázium és Kollégium- Biblia történetmondó verseny Felelős: szaktanárok

Liturgikusének verseny Felelős: Ivancsó Sándorné

Kántáló verseny Felelős: Ivancsó Sándorné

Zelk Zoltán megyei szavalóverseny Felelős: szaktanárok

Szent Piroska Görögkatolikus Ált.Isk. szavalóversenye Felelős: szaktanárok

Dudás Miklós Görögkatolikus Ált. Isk. mesemondó versenye  Felelős: szaktanárok

Tavaszi zsongás nemzetközi szavalóverseny -Csenger Felelős: szaktanárok

Báthory Anna Református Óvoda és Iskola versenyei, Nyírbátor Felelősök: szaktanárok

Arany János Tehetség-hét, Nyírmeggyes Felelősök: szaktanárok

Szeretnénk bekapcsolódni az egyházmegye által szervezett aktuális versenyekbe.

- A tanulók szakköreinek a megszervezése: néptánc, rajz, énekkar, kézilabda, informatika

Felelős: osztályfőnökök

- Az éves terv, tanmenetek elkészítése, órarend  
 Felelős: igazgató-helyettes, munkaközösség-vezető, szaktanárok

- Szülői értekezlet: a szülők tájékoztatása az éves feladatokról, követelményekről házirendről, a házi feladatokról és a szöveges értékelésről. Felelősök: osztályfőnökök

- Az év eleji felmérések elkészítése, megírása, értékelése, hiányosságok pótlása, átkerülhet októberre. Felelős: szaktanárok

- Bemeneti minimum mérés magyar nyelvből és matematikából 3. évfolyamon az anya és tagiskolában Felelős: Máté Judit

- Kapcsolattartás tagiskolával, tagóvodával, kéttannyelvű általános, egyházi iskolákkal, a helyi óvodákkal. Felelős: igazgatóhelyettesek, munkaközösség-vezető

- Mesebérlet szervezése Felelős: Ádám Csilla, osztályfőnökök

- Óvodai angol szakkör felmérése Felelős: Máté Judit, Bajkán Barbara

- Missziós tevékenység beindítása Felelős: Bene Anasztázia (Missziós óra havi 1 alkalom)

- Szüret (szept.23.)

- Magyar Diáksport Napja

- Népmese napja (mesemondó verseny, meseolvasás elsősöknek) szept.30.

- Reál osztálykassza pályázatba való bekapcsolódás

- Egyházi ünnepek: Istenszülő születése, Szent Kereszt felmagasztalása,

Tanévnyitó Szent Liturgia

- Templombúcsú

**Október**

- Zenei Világnap (október 1.) Felelős: szaktanárok, osztályfőnökök

- Az aradi vértanúk napja (október 6.) Felelős: osztályfőnökök

-CSIBEAVATÓ (október eleje) -Iskolakóstolgató 1.

zenés műsor az elsősöknek az elsősökkel Felelős: munkaközösség-vezető, első osztályos nevelők, második évfolyam

- Az 1. osztályokban a DIFER mérés igényének lejelentése

Felelős: az 1. osztályban tanítók

- Mesevár és Sakkpalota okt.20.- Iskolakóstolgató 2.

- Nemzeti ünnep (október 23.) Tantermi dekoráció, ünnepségen megjelenés

Felelős: osztályfőnökök

- Takarékossági Világnap (október 31.osztályszinten) Felelős: osztályfőnökök

- Nyári táborozás szervezése, osztálykirándulások Felelős: tantestület

- Jótékonysági bál szervezése

- Fogadóóra

**-** Munkaértekezlet

- Egyházi ünnep: Istenszülő oltalma

**November**

- Levelezős versenyek koordinálása Felelős: szaktanárok

- Szülők-nevelők bálja Felelős: minden alsós nevelő

- Adventi készülődés

- Difer mérés bonyolítása az első évfolyamon

- Kéttannyelvű bemutató óra- Iskolakóstolgató 3.

- Osztálydokumentumok ellenőrzése Felelős: osztályfőnökök

- Nevelési értekezlet

- Egyházi ünnep: Szent Mihály és Gábor főangyalok és az összes mennyei erők, Szűz Mária

bevezetése a templomba

**December**

- Mikulásvárás az osztályokban Felelősök: osztályfőnökök  
- Tantermek dekorálása Felelősök: osztályfőnökök

- DIFER mérés véglegesítése Felelősök: első osztályos nevelők

-Városi advent Felelősök: dr. Gergely Nándorné, 4.évfolyam

-Karácsony előtti, kézműves foglalkozás a nagycsoportos ovisokkal és szüleikkel

„Ügyes kezek-ügyeskedek” - Iskolakóstolgató 4.

-Kántálás a Mária Kertje Görögkatolikus Óvodában

- Karácsonyi műsor Felelős: 4. évfolyam

- Bemutató óra kéttannyelvű osztályban- Iskolakóstolgató 5.

-Lelki nap

-Fogadóóra

- Aktuális versenyek koordinálása Felelősök: szaktanárok

- Pályaorientációs nap december 21.

- Egyházi ünnep: Szent Miklós az iskolában, Szent Anna foganása

**Január**

**-**A félévi felmérések előkészítése, összehangolása évfolyamonként

**-** Az értékeléssel kapcsolatos problémák megbeszéléseFelelős: szaktanárok

**-** Félévi felmérések elvégzése Felelősök: osztályfőnökök, szaktanárok

- Félévi osztályozó vizsga Felelős: szaktanárok

- A félév lezárása: bizonyítvány, statisztika Felelős: osztályfőnökök

- Szülők tájékoztatása a tanulók várható tanulmányi eredményéről (online)

Felelős: szaktanárok

-Petőfi születésének 200. évfordulója- Petőfi költeményeinek verselése óvodában

- Tankönyvigénylés felmérése Felelős: szaktanárok

- Lehetőség nyílik a 3. évfolyam kéttannyelvű oktatásban részesülő tanulói számára, hogy ebből a programból kilépjenek és váltsanak emeltszintű angol tanulásra.

Felelős: szaktanárok

- A Magyar Kultúra Napja

A Himnusz születésének 200. évfordulója- Kölcsey versének elmondása öregotthonban

- Nevelési értekezlet

- Egyházi ünnep: Vízkereszt, Három szent főpap

1. **Február**
2. **-** Az első félév értékelése alapján a második félév feladatainak megtervezése osztályonként Felelős: szaktanárok
3. - Farsangi dekorálás Felelősök:osztályfőnökök

- Készülődés az iskolai farsangra, osztályszinten Felelősök: osztályfőnökök

- Bemutatók a két tannyelvű osztályban-Iskolakóstolgató 6.

- Szülői értekezlet

- Difer mérés folytatása

1. - Óvodai prospektusok, plakátok, szóróanyagok elkészítése Felelős: alsós igazgató-helyettes, munkaközösség-vezető

- Az osztályok dokumentumainak ellenőrzése

1. - Megemlékezés a kommunizmus és más diktatúrák áldozatairól

Felelősök: osztályfőnökök

-Egyházi ünnep: Gyertyaszentelő

**Március**

- Iskolakóstolgató- napok márciusban 2 időpontban  
 Közös program az óvodásokkal és a szülőkkel:

A program összeállításáért felelős: munkaközösség-vezetők, alsó tagozatos

nevelők

Gergelyjárás 7.Iskolakóstolgtó péntek

Let’s play together. 8.Iskolakóstolgató szombat

- Nyílt nap – bemutatók az első osztályokban- Iskolakóstolgató 9.

- Március 15.-tantermi dekoráció, ünnepség, koszorúzás Petőfi Sándor szobránál

Felelősök: osztályfőnökök

-Kapcsolattartás a szülőkkel, fogadóóra Felelős: osztályfőnökök, szaktanárok

- Részvétel területi tanulmányi versenyeken Felelős: szaktanárok

- Víz világnapja- rajzpályázat Felelősök: rajz szakos kollegák

- Difer mérés folytatása

- Egyházi ünnep: Örömhírvétel

**Április**

- DIFER mérés befejezése Felelős: első osztályban tanítók

- Készülődés Húsvétra Felelősök: alsós munkaközösség tagjai

- Kézműves foglalkozás az ovis szülőkkel- Iskolakóstolgató 10.

- Lego- s foglalkozás- Iskolakóstolgató 11.

- Első osztályos beiratkozás

- Bendegúz megyei verseny Felelős: Vargáné Kajor Zsuzsa, Törökné Szántó Evelin

- Fenntarthatósági Témahét Felelős: szaktanárok

- Részvétel a Mária kertje Görögkatolikus Óvoda néptánc bemutatóján

- Aktuális versenyekre való felkészítés

- DÖK nap

- Nevelési értekezlet

- Osztály dokumentumok ellenőrzése

- Teremtésvédelmi nap

- Lelki nap

- Megemlékezés a Holokauszt áldozatairól Felelősök: osztályfőnökök

- Föld napja

- Egyházi ünnep: Húsvét, Szent György nagyvértanú

**Május**

-Készülődés anyák napjára Felelősök: osztályfőnökök

- Gyermekbúcsú (1-4. évfolyam) - Máriapócs Felelős: alsós munkaközösség, lelki igazgató

- Az osztályok dokumentumainak ellenőrzése

- Gyermeknap Felelősök: iskolavezetés

- Az év végi felmérések előkészítése: az értékelés módjának összehangolása évfolyamonként Felelős: munkaközösség-vezetők, szaktanárok

- Év végi tantárgyi felmérések

- Kimeneti minimum mérés elvégzése a 3. évfolyamon Felelősök: szaktanárok

- Részvétel a Mária Kertje Görögkatolikus Óvoda tornabemutatóján Felelős: munkaközösség-vezető

- Közlekedési alapok teszt 4. évfolyamtól

- Szülői értekezlet

- Egyházmegyei búcsú

Egyházi ünnep: Áldozócsütörtök, Az Úr Jézus mennybemenetele

**Június**

- Nemzeti összetartozás napja

- Iskolai szervezésű erdei iskolai tábor/ Erzsébet tábor

- Az éves munka értékelése

- Osztályozó értekezlet

- Osztályozó vizsga

- Tanévzáró-ballagás

- Pedagógus nap

- Pedagógusbúcsú

Egyházi ünnep: Pünkösd, A Szentlélek eljövetele

**Az egyes hónapokra tervezett feladatok nem véglegesek, azok kiegészíthetők, módosíthatók, esetleg törölhetők.**